b'\n_START_ARTICLE_\nFrans van Mieris (Vyresnysis)\n_START_PARAGRAPH_\nFransas van Myresas Vyresnysis (Myrisas, ol. Frans van Mieris, 1635\xc2\xa0m. baland\xc5\xbeio 16 d., Leidenas, Nyderlandai\xc2\xa0\xe2\x80\x93 1668\xc2\xa0m. gegu\xc5\xbe\xc4\x97s 19 d., ten pat)\xc2\xa0\xe2\x80\x93 XVII a. Nyderland\xc5\xb3 \xc5\xbeanrini\xc5\xb3 scen\xc5\xb3 ir portret\xc5\xb3 tapytojas.\n_START_SECTION_\nBiografija\n_START_PARAGRAPH_\nFransas van Myresas gim\xc4\x97 1635\xc2\xa0m. baland\xc5\xbeio 16 d. Leidene. Jis buvo garsiausias i\xc5\xa1 meninink\xc5\xb3 gimin\xc4\x97s. Kad atskirti nuo bendravard\xc5\xbeio an\xc5\xabko, irgi tapytojo, vadinamas \xe2\x80\x9evyresniuoju\xe2\x80\x9c. I\xc5\xa1 prad\xc5\xbei\xc5\xb3 Fransas mok\xc4\x97si t\xc4\x97vo Jansz. Batiaensz. auksakalyst\xc4\x97s amato (motina Christine Willemsdr. van Garbartijn) pas auksakal\xc4\xaf pusbrol\xc4\xaf Willem Fransz. Apie 1650\xc2\xa0m. mok\xc4\x97si pas stiklo dekoruotoj\xc4\x85 Abraham van Toorenvliet. 1650-\xc5\xb3j\xc5\xb3 prad\xc5\xbeioje jo mokytojas buvo garsus tapytojas Geritas Dau. Fransas taip pat trumpai mok\xc4\x97si pas Leideno portretist\xc4\x85 ir istorini\xc5\xb3 paveiksl\xc5\xb3 tapytoj\xc4\x85 Abraham van den Tempel. Geritas Dau apie j\xc4\xaf atsiliep\xc4\x97 pavadindamas \xe2\x80\x9eprincu tarp mano mokini\xc5\xb3\xe2\x80\x9c. 1657\xc2\xa0m. Fransas van Myresas ved\xc4\x97 Cunera van der Cock, su kuria susilauk\xc4\x97 5 ar 4 vaik\xc5\xb3. 1658\xc2\xa0m. gegu\xc5\xbe\xc4\x97s 14 d. Van Myresas \xc4\xafstojo \xc4\xaf Leideno \xc5\xa0v. Luko tapytoj\xc5\xb3 gildij\xc4\x85, 1663 \xe2\x88\x92 1665\xc2\xa0m. u\xc5\xbe\xc4\x97m\xc4\x97 vadovaujan\xc4\x8dius postus joje._NEWLINE_Gyvenimo metu Fransas van Myresas Vyresnysis buvo populiariu ir pripa\xc5\xbeintu dailininku. Tarp jo u\xc5\xbesakov\xc5\xb3 buvo Toskanos didysis hercogas Lorencas III de Medi\xc4\x8dis, kuris 1669\xc2\xa0m. aplank\xc4\x97 tapytoj\xc4\x85 jo studijoje. Erchercogas Leopoldas Vilhelmas si\xc5\xabl\xc4\x97 dvaro dailininko viet\xc4\x85 Vienoje. Nepaisant populiarumo tapytojas nuolat tur\xc4\x97jo skol\xc5\xb3 ir gali b\xc5\xabti, kad v\xc4\x97lesnis kronininkas Houbraken, apib\xc5\xabdindamas dailinink\xc4\x85 nuolatiniu i\xc5\xa1g\xc4\x97rovu, buvo teisus. Fransas van Myresas mir\xc4\x97 1681\xc2\xa0m. kovo 12 d. Palaidotas \xc5\xa0v. Petro ba\xc5\xbeny\xc4\x8dioje (Saint Pieterskerk) Leidene \xc5\xbeymi\xc5\xb3 Leideno pilie\xc4\x8di\xc5\xb3 sekcijoje. Van Myreso k\xc5\xabryb\xc4\x85 sudaro ma\xc5\xbeo formato \xc5\xbeanrin\xc4\x97s ir istorin\xc4\x97s scenos, portretai, alegoriniai portretai. Jo stiliui b\xc5\xabdingas labai detalus vaizdavimas, ypa\xc4\x8d audini\xc5\xb3, \xc5\xa1viesos atspind\xc5\xbei\xc5\xb3. Po mirties tapytojas buvo primir\xc5\xa1tas. Van Myreso s\xc5\xabn\xc5\xabs Vilemas (1662\xe2\x80\x931747), Janas (1660\xe2\x80\x931690) ir an\xc5\xabkas Fransas van Myresas Jaunesnysis tapo tapytojais.'